Imtella' Diċembru 11, 2021 Rapport: Antonia Micallef Jidher li l-parti l-kbira tal-Maltin hija favur li Pjazza Teatru Rjal jingħata bixra arkitettonika ta' kif kien dan is-sit qabel iġġarraf fit-Tieni Gwerra Dinija. Stħarriġ ikkummissjonat mill-Kunsill Malti għall-Arti juri li din hija l-iktar għażla preferuta, imma hemm proposti oħrajn li n-nies jixtiequ li jkunu kkunsidrati mill-awtoritajiet, basta dan it-teatru b'xi mod ikun imsaqqaf. Il-Kunsill Malti għall-Arti wettaq dan l-istħarriġ, li ċ-Ċentru tal-Aħbarijiet kiseb kopja tar-riżultati li ħarġu minnu, dwar jekk Pjazza Teatru Rjal għandhiex tinbidel l-istruttura ta' dan l-ispazju kulturali skont ix-xewqa tan-nies. Stħarriġ ikkummissjonat mill-Kunsill Malti għall-Arti sab li kważi żewġ terzi ta' dawk li ħadu sehem iridu Pjazza Teatru Rjal tinbidel. Meta ppreżentati b'għadd ta' proposti, l-aktar preferenza kienet li s-sit jerġa' jinbena għal kif kien qabel it-Tieni Gwerra Dinjija. Proposta oħra li niżlet tajjeb ma' dawk li ħadu sehem fl-istħarriġ kienet li s-saqaf ikun wieħed li jista jinfetaħ jew jingħalaq skont it-temp. It-tielet l-iktar proposta preferuta hi li t-teatru jkun magħluq. L-inqas proposta li niżlet tajjeb mas-sitt mitt ruħ li ħadu sehem fl-istħarriġ ta' Sagalytics kienet li t-teatru jinbena kollu bil-ħġieġ. Il-parteċipanti fl-istħarriġ kellhom 16-il sena jew aktar u wieġbu għad-domandi f'Ġunju. Tlieta minn kull għaxar parteċipanti biss qalu li xi darba attendew għal xi attività fi Pjazza Teatru Rjal u l-maġġoranza tagħhom ħadu gost għall-attività. Fost dawk li ġieli marru fi Pjazza Teatru Rjal: żewġ terzi jridu aktar kunċerti, b'aktar minn terz ta' dawk li xi darba attendew għal attività qalu li l-programm ta' attivitajiet li jsir jista' jkun aħjar. Min-naħa l-oħra, dawk li qatt ma attendew għal attività fi Pjazza Teatru Rjal qalu li ma attendewx għax qatt ma saru attivitajiet li jinteressahom. Il-Kunsill Malti għall-Arti ipreżenta kopja tal-istħarriġ lill-Kabinett. Ikkuntattjat miċ-Ċentru tal-Aħbarijiet, il-Ministru Jose Herrera qal li f'dan l-istadju l-istħarriġ qed jiġi evalwat u qal li wieħed irid japprezza li dawk li ħadu sehem iqisu li dan hu post li jista' joffri opportunitajiet artistiċi u kulturali. Dr Herrera qal li wara li ssir evalwazzjoni dettlajata, il-gvern ikun f'pożizzjoni aħjkar biex jara l-pass li jmiss xi jkun.